text: Внимание! Говори "Ханибал" - Webcafe.bg
  Filmcafe 10.09.2015, 16:52
  Актьорите Мадс Микелсен (в ролята на садистичния психопат д-р Ханибал Лектър) и Хю Денси (в ролята на криминалния профайлър от ФБР Уил Греъм) разнищват третия сезон на сериала "Ханибал" и разказват за особените отношения между двамата мъже, които са толкова различни и същевременно толкова еднакви
  Датският актьор Мадс Микелсен е смятан за най-успешния актьор, превъплъщавал се някога в ролята на Ханибал Лектър. А след Антъни Хопкинс това е (меко казано) трудно
  Чаровният Хю Данси играе трудната роля на Уил, който постоянно е под някакво психическо или физическо напрежение или изпитва болка...
  Трети сезон на невероятния сериал "Ханибал" вече е в България, като от този понеделник по AXN можете да се насладите на новите епизоди, в които садистичният убиец под прикритие д-р Ханибал Лектър и чаровният криминален профайлър от ФБР Уил Греъм играят изискана и сложна игра на котка и мишка, игра, в която психопатът и неговият преследвач неусетно смесват и дори разменят ролите си...
  В две прелюбопитни интервюта, двамата водещи актьори Мадс Микелсен (в ролята на Ханибал) и Хю Данси (в ролята на Уил) разказват интересни подробности за своите роли.
  Те обсъждат различното в трети сезон и най-вече говорят за онези особени отношения между двамата герои, върху които се крепи целият сюжет на сериала.
  Датчанинът с непроницаемото лице Мадс Микелсен, за когото актьорът Хю Данси джентълменски кава, че изобщо е "най-подходящият за ролята на Ханибал", прави обобщение на новите серии, като категорично подчертава, че
  третият сезон по-принцип е най-важният в сериалите и "Ханибал" не прави изключение.
  "Този път си е чиста лудница", коментира той и добавя, че в новия сезон отсъстват "всички онези дълги и задушевни разговори в кабинети и затворени помещения" и нещата са "по-освободени и раздвижени".
  "Някаква лудост е това! Постоянно се мятат откачени идеи в историята, намират си място и търпят развитие. Има хора, които оцеляват въпреки всичко, минават през неща, които умът ви не може да побере. Оттам идва и черния хумор в сериала, но все пак има и доста реализъм, не можете да отречете...", анонсира новите серии Микелсен.
  В трети сезон, всички вече знаят кой е Ханибал в действителност, в следствие на което той е принуден да бяга в Европа - Париж и Флоренция, което само по себе си налага съвсем различна динамика на шоуто.
  "С въвеждането на нови и откачени персонажи, се случват и доста откачени неща", коментира Микелсен, а Хю Данси потвърждава:
  "Усещането е съвсем различно, а се появяват и нови герои. Например Франсис Долархайд - един уникален персонаж, описан страхотно в книгите... Тук имаме време да погледнем по-подробно на него, защото той е сложен и многопластов характер, а не един обикновен злодей, който върши само ужасни неща. Той също е и човек, който е в непрестанна война със себе си и е изключително конфликтен...".
  По отношение на връзката на Ханибал с Уил, която във втори сезон приключи със своеобразен край на техните взаимоотношения, Микелсен коментира, че зрителите ще станат свидетели на нов, доста труден опит за подновяване на отношенията между двамата.
  "Уил най-много от всичко иска да бъда заловен и се впуска с нов ентусиазъм в преследването ми. Играта на котка и мишка продължава, между двама ни отново прехвърчат искри. Длъжни бяхме да запазим това, без него рискуваме да сведем играта до най-обикновено преследване между полицай и престъпник", обяснява датчанинът и добавя, че
  Уил е най-важният човек, който Ханибал е срещал в живота си.
  "Ханибал е влюбен в Уил, влюбен е в интелекта му. Той вижда в него толкова много неща, такъв голям потенциал, толкова много красота. Може да се каже, че Ханибал е вманиачен по него, което не означава, че не иска да го убие", е неговият интересен анализ на отношенията между главните герои.
  Данси не е съвсем съгласен, че в отношенията между двамата може да се говори за "влюбване" или по какъвто и да е начин за "сексуално напрежение", но признава, че все пак има нещо, подобно на любов.
  "Помежду им има някаква форма на абсолютна любов, ексцентрична, смахната...
  Аз гледам на Уил не само като на перфектния играч на шах, но и като на единствения човек на света, който знае правилата. И изведнъж се появява втори като него, който е същият гений в играта и познава правилата точно толкова добре, колкото и Уил. Това му донася едно могъщо чувство на облекчение, благодарност и признателност".
  Що се отнася до образа на "Ханибал", Микелсен е категоричен, че това е най-богатия персонаж, който е имал честта да пресъздаде по време на актьорската си кариера.
  "При него много, много трудно, почти е невъзможно да се разбере кога е искрен и кога не, а също и кое го движи, кое го кара да прави това или онова. Така че, за мен героят на Ханибал е най-забавният персонаж, на когото съм вдъхнал живот досега".
  И добавя: "Ханибал е в състояние да направи всичко! ...
  Така е създаден от самото начало, това е природата му - непредвидим човек, който не се подчинява на човешките закони... Това е една от причините да го намирам за толкова обаятелен... Извън лошия му навик да убива и яде хора..."
  От своя страна за Уил, Хю Данси разказва, че той би искал да е на мястото на Ханибал и тайно в себе си живее в постоянен ужас, че няма да може да удържа тъмната си страна вечно.
  "Изглежа, по-скоро сякаш досега е обикалял сам в тъмното и най-накрая е попаднал на този един единствен човек на света, който е в състояние да го разбере. За съжаление този човек е сериен убиец и канибал".
  "Ролята на Уил ми пасна като ръкавица.
  Много го харесвам и за мен е истинско удоволствие да вляза в кожата му", добавя той.
  Сюжетът на "Ханибал", чийто първи сезон беше много оригинален, а вторият навлезе дълбоко в територията на трилъра, търпи главоломно развитие в трети сезон. Според двамата актьори, работата им по сериала е заприлича на това "да се свали Адът на Земята" и да се накара публиката "да се влюби в този ад", и резултатите не закъсняват.
  "Отне малко повече време на критиката да възприеме идеите ни, но след като мнозинството се предаде, ние се почувствахме изключително горди!", смята Микелсен и обобщава за каква публика в крайна сметка е преназначен "Ханибал":
  "Феновете, любители на на хорър жанра, ще гледат сериала заради хоръра. Шоуто също е много интелектуално, което ще се стори достатъчна причина за други. Естетиката, която блика отвсякъде, би могла да привлече вниманието на трети. А комбинацията от всичко това, ще привлече четвърти..."
  Във всички случаи трябва да се знае, че първите четири епизода на сезона са много интересни, като става дума за надпревара с времето, но не бива да се очаква разделение на "жертви и ловци"...
  "С много малки изключения", намеква обаче Данси.
  Тагове: кино, сериал, axn, пътувания, сериали, знаменитости, lifecafe, ханибал лектър, мадс микелсен, ханибал, модни тенденции, фотогалерии, нов сезон на ханибал по axn, хю данси, уил греъм